贈溧水楊老
作者：仇遠
朝代：宋

paragraphs: 浙間筆工麻粟多，精藝惟數馮應科。
吳昇姚愷已難得，陸震楊鼎肩相摩。
我遊金淵飯不足，破硯生苔塵滿目。
毛錐自笑不中書，白髪紛紛老而禿。
中山博士子墨卿，貽書薦至楊茂林。
里儒大半習刀筆，耳聞竽瑟誰知音。
善刀而藏歸勿出，博士校書行有日。
定當致汝數百枚，東坡有云北方無此筆。